Teknik- og Miljøudvalget i København skal mandag tage stilling til en begrænsning af løbehjul og delecykler.

Bytrafikkens plageånd eller smart, grønt transportmiddel.

De elektriske løbehjul har delt vandene, siden de blev lovlige 17. januar, og hvis det står til miljø- og teknikborgmesteren i København, skal de nu fylde mindre i bybilledet i Indre By.

Det vil betyde, at antallet af løbehjul og udlejningscykler, der må opstilles på gaden, begrænses markant i Middelalderbyen, på de store handelsgader og ved de store stationer.

- Det er vigtigt at passe på fodgængere og andre bløde trafikanter. Det er vores vurdering, at hvis vi skal undgå ulykker, er loftet på elløbehjul 200 i Indre By, siger den fungerende borgmester Karina Vestergård Madsen (EL).

Miljø og teknikudvalget skal mandag på et møde tage stilling til de elektriske løbehjuls fremtid i København.

Et grønt transportmiddel

Samtidig lyder forvaltningens forslag, at der også skal laves et loft på udlejningscykler i Indre By på 200.

De 200 elektriske løbehjul og de 200 udlejningscykler skal placeres på udvalgte steder i Indre By, hvor forvaltningen har vurderet, at de ikke er til gene.

- Det er jo en fin ting, at elløbehjulet kan være med til, at nogle fravælger bilen. Det er et grønt transportmiddel.

- Men de skal ikke fylde på fortovet, så fodgængere skal bevæge sig ud på kørebanen, siger Karina Vestergård Madsen.

I Københavns brokvarterer skal loftet hedde 3000 elektriske løbehjul og 3000 cykler, lyder det videre i forslaget.

Hvis Teknik- og Miljøudvalget godkender retningslinjerne, vil forvaltningen orientere de virksomheder, der har vist interesse for at opstille cykler og elløbehjul i København om muligheden for at søge om tilladelse.

Forslaget er en forsøgsordning, der kan træde i kraft med umiddelbar virkning efter den politiske behandling, oplyser Københavns Kommune.

Kommunen har undervurderet efterspørgsel

Udlejningsvirksomhederne af elektriske løbehjul Lime og Voi oplyser, at de hver har "flere hundrede løbehjul" i København. Begge virksomheder peger på, at de oplever en stigende efterspørgsel på løbehjulene.

Lime mener, at forvaltning har undervurderet netop det i deres forslag.

- Efter at have set udspillet, så tror jeg, at man fra kommunens side har undervurderet den store efterspørgsel, der er efter grøn og nem transport i København.

- Vi ser frem til at forsætte dialogen med kommunen og dele vores erfaringer fra København og fra andre byer, hvor Lime er aktive i, siger fra Limes danske landechef Niklas Joensen.